钦定古今图书集成/理学汇编/经籍典/第183卷 > 孟子〈按四书概不载入惟春秋论断始于孟子最为详要故胡安国春秋传列之于前今仿其例〉===《好辩章》=== > 《王者之迹章》
## 钦定古今图书集成/理学汇编/经籍典/第183卷 > 孟子〈按四书概不载入惟春秋论断始于孟子最为详要故胡安国春秋传列之于前今仿其例〉===《好辩章》=== > 《王者之迹章》

《孟子》曰：“王者之迹熄而《诗》亡，《诗》亡然后《春秋》作。”

〈注〉“王者之迹熄”，谓平王东迁而政教号令不及于天下也。“《诗》亡”，谓《黍离》降为《国风》而《雅》亡也。《春秋》，《鲁史记》之名，孔子因而笔削之，始于鲁隐公之元年，实平王之四十九年也。

晋之《乘》、楚之《梼杌》，鲁之《春秋》，一也。

〈注〉《春秋》者，记事者必表年以首事，年有四时，故错举以为所记之名也。古者列国皆有史官，掌记时事，此三者皆其所记册书之名也。

其事则《齐桓》《晋文》，其文则《史孔子》曰：“其义则丘窃取
之矣。”

〈注〉春秋之时，五霸迭兴，而桓、文为盛。史，史官也。“窃取”者，谦辞也。《公羊传》作“其辞则丘有罪焉尔”，意亦如此。盖言断之在己，所谓笔则笔，削则削，游夏不能赞一辞者也。尹氏曰：“言孔子作《春秋》，亦以史之文，载当时之事也。而其义则定天下之邪正，为百王之大法。”此又承上章历叙群圣，因以孔子之事继之，而孔子之事，莫大于《春秋》，故特言之。

〈通义〉仁山金氏曰：“齐桓在庄、闵、襄时，晋文在僖公世。而此云《春秋》皆其事”者，五霸，桓公为盛，其后诸霸不过袭其迹为之。晋文之霸，子孙继其事，世主夏盟，至春秋末始衰，故霸主虽不一，而其事皆桓、文之事耳。

〈大全〉饶双峰曰：“其文则史，元是鲁史之《春秋》；其义则丘窃取之”，方是孔子之《春秋》。以匹夫行天子之赏罚，故曰“窃取，自咎自谦之词。”